# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Adolygiad Annibynnol o’r Dreth Trafodiadau Tir** |
| **DYDDIAD** | **15 Chwefror 2023** |
| **GAN** | **Rebecca Evans, AS y Gweinidog Cyllid a Llywodraeth Leol** |

Mae adran 77 o Ddeddf Treth Trafodiadau Tir a Gwrthweithio Osgoi Trethi Datganoledig (Cymru) 2017 yn gosod rhwymedigaeth statudol ar Weinidogion Cymru. Gofynnir iddynt wneud trefniadau ar gyfer adolygiad annibynnol o dreth trafodiadau tir o fewn 6 blynedd i’r dyddiad y daeth adran 77 i rym – gyda dyddiad cau o 24 Mai 2023.

Yn dilyn proses dendro agored, penodwyd Alma Economics ym mis Mawrth 2022 i gynnal yr adolygiad annibynnol. Bellach, mae’r adolygiad wedi dod i ben, ac mae ei adroddiad yn cael ei gyhoeddi heddiw, 15 Chwefror 2023. Canolbwyntiodd gwmpas yr adolygiad ar newidiadau sylweddol a wnaed i’r ddeddfwriaeth o gymharu â’r dreth flaenorol (treth dir y dreth stamp) er mwyn sicrhau bod y newidiadau hynny’n briodol i Gymru, ac yn dal i fod. Roedd yn cynnwys y canlynol:

* Y newidiadau a wnaed i’r Dreth Trafodiadau Tir (o gymharu â threth dir y dreth stamp) ac a ydynt wedi cyflawni gwelliannau
* A yw’r newidiadau’n gwneud y ddeddfwriaeth yn fwy priodol i Gymru ai peidio
* Nodi cyfleoedd i wneud gwelliannau
* Ystyried materion ymarferol o ran gweithredu
* Effaith absenoldeb y rhyddhad i brynwyr tro cyntaf yng Nghymru ar fynediad at berchnogaeth tai

Mae’r adroddiad llawn a’r crynodeb gweithredol ar gael ar wefan Llywodraeth Cymru - [Adolygiad annibynnol: Deddf Treth Trafodiadau Tir a Gwrthweithio Osgoi Trethi Datganoledig (Cymru) 2017](https://www.llyw.cymru/adolygiad-annibynnol-deddf-treth-trafodiadau-tir-gwrthweithio-osgoi-trethi-datganoledig-cymru-2017). Bydd y casgliadau a’r argymhellion yn yr adroddiad yn llywio datblygiad y Dreth Trafodiadau Tir yn y dyfodol.